Priedas Nr. 2

VERTINIMAS LIETUVIŲ KALBOS PAMOKOSE

**VERTINIMO TIKSLAI IR UŽDAVINIAI**

**Vertinimo tikslas** – padėti mokiniui mokytis ir bręsti kaip asmenybei; pateikti informaciją apie mokinio mokymosi patirtį, pasiekimus ir pažangą; nustatyti mokytojo, mokyklos darbo sėkmę, priimti pagrįstus sprendimus.

**Vertinimo uždaviniai:**

* Padėti mokiniui pažinti save, suprasti savo stipriąsias ir silpnąsias puses, įsivertinti savo pasiekimų lygmenį, kelti mokymosi tikslus.
* Padėti mokytojui įžvelgti mokinio mokymosi galimybes, nustatyti problemas ir spragas, diferencijuoti ir individualizuoti darbą, parinkti ugdymo turinį ir metodus.
* Suteikti tėvams (globėjams, rūpintojams) informaciją apie vaiko mokymąsi.
* Stiprinti mokyklos bendruomenės narių (mokytojų, mokinių tėvų) ryšius.

**Vertinimo nuostatos:**

* vertinimas grindžiamas šiuolaikine mokymosi samprata, amžiaus tarpsnių psichologiniais ypatumais, individualiais poreikiais, atitinka ugdymo(si) tikslus;
* vertinama tai, kas buvo numatyta pasiekti ugdymo procese: mokinių žinios, jų taikymas ir supratimas, įgūdžiai, nuostatos, bendrieji ir dalyko gebėjimai, pastangos, pažanga ir pasiekimai;
* vertinimas yra formalus ir neformalus. Formalaus vertinimo galutinis rezultatas – pažymys, įskaita, diagnostinis vertinimas, neformalaus – žodžiu ar raštu išreikšta pastaba ar pagyrimas, nedarantis įtakos galutiniam vertinimui pažymiu;
* mokinys laiku gauna grįžtamąją informaciją apie savo pažangą ir pasiekimus;
* vengiama lyginti mokinių pasiekimus tarpusavyje;
* ugdymo procese vyrauja mokytis padedantis vertinimas–formuojamasis vertinimas.

**FORMALIOJO VERTINIMO FORMOS**

**1. Diagnostinis –** taikomas baigus temą ar kurso dalį.

* Siekiama išsiaiškinti mokinio pasiekimus ir padarytą pažangą, numatyti tolesnio mokymosi galimybes.
* Siekiama suteikti pagalbą mokiniui įveikiant sunkumus.
* Mokinių pasiekimai įvertinami pažymiu, simboliu, aprašomuoju būdu elektroniniame dienyne.

**2. Formuojamasis** – nuolatinis vertinimas ugdymo proceso metu.

* Formuojamojo vertinimo esmė – ne kontroliuoti, o padėti mokytis.
* Formuojamasis vertinimas padeda numatyti mokymosi perspektyvą, pastiprinti daromą pažangą, sudaro galimybes mokiniams ir mokytojams geranoriškai bendradarbiauti.
* Mokytojas pastebi ir pripažįsta net ir menkiausią mokinio pažangą.
* Formuojamasis vertinimas taikomas viso ugdymo proceso metu, išskyrus diagnostinio vertinimo pamokas.
* Vertinimas nesiejamas su pažymiu, jo paskirtis – padrąsinti, paskatinti mokinius.
* Formuojamojo vertinimo metu taikomos šios vertinimo formas: žodinis paskatinimas, rezultatų aptarimas su mokiniu žodžiu, stebimos ir aptariamos jo mokymosi pastangos, motyvacija, gebėjimai, dalyvavimo pamokoje aktyvumas, gebėjimas dirbti komandoje, veiklos veiksmingumas.

**3. Kaupiamasis** – vertinimas taikomas viso ugdymo proceso metu.

* Kaupiamasis vertinimas vykdomas vadovaujantis formuojamojo vertinimo principais.
* Mokytojai individualiai taiko kaupiamojo vertinimo principus, atsižvelgdami į dėstomo dalyko numatytus vertinimo kriterijus.
* Galutinis mokinių veiklos rezultatas vertinamas pažymiu du kartus per pusmetį.

**4. Apibendrinamasis** – šio vertinimo rezultatai formaliai patvirtina mokinio pasiekimus ugdymo programos pabaigoje, naudojamas baigus programą, kursą, modulį.

* Mokinių pasiekimai įvertinami pažymiu.
* Apibendrinamasis vertinimas padeda įvertinti mokytojo darbą ir mokiniui išsikelti mokymosi tikslą.

**5. Kriterinis –** vertinimas, kurio pagrindas – tam tikri kriterijai, su kuriais lyginami mokinio pasiekimai.

* Kriterinis vertinimas naudojamas tada, kai mokinio pasiekimus norima palyginti su standartais.
* Mokinių pasiekimai vertinami pažymiu.

**6. Norminis vertinimas** – vertinimas, kuris sudaro galimybes palyginti mokinių pasiekimus tarpusavyje).

**VERTINIMO FORMOS**

Mokytojai gali taikyti šias mokymosi pasiekimų vertinimo formas:

1. Kontrolinis darbas – ne mažesnės kaip 30 minučių trukmės raštu arba kompiuteriu atliekamas ir įvertinamas darbas, skirtas mokinio pasiekimams ir pažangai patikrinti baigus dalyko programos dalį. Jo metu negalima naudotis papildoma medžiaga ir konsultuotis su draugais ar mokytoju. Kontrolinio darbo rezultatų įvertinimas dešimties balų vertinimo sistemoje įrašomas į e-dienyną. Mokiniai, praleidę kontrolinį darbą, privalo jį atsiskaityti pagal nurodytą tvarką.

2. Apklausa žodžiu – skirta patikrinti dalyko žinias ir/ar gebėjimą gimtąja kalba taisyklingai, argumentuotai reikšti mintis. Atsakinėjant žodžiu įvertinimas pateikiamas argumentuotai tos pačios pamokos metu. Praleidus pamoką be priežasties, mokytojas turi teisę kitą pamoką kviesti atsakinėti ir vertinti. Iš anksto apie apklausą mokinius informuoti neprivalu.

3. Apklausa raštu atliekama iš 1-3 pamokose išdėstytos medžiagos, trunka ne daugiau kaip 30 min. Apklausos raštu formos gali būti įvairios: klausimynas, testas, diktantas. Darbai gali būti vertinami pažymiu arba kaupiamuoju balu. Iš anksto apie apklausą mokinius informuoti neprivalu.

4. Savarankiškas darbas atliekamas iš jau išmoktų ar naujai išdėstytų programoje numatytų temų. Savarankiško darbo tikslas – sužinoti, kaip mokinys geba pritaikyti įgytas žinias individualiai atlikdamas praktines užduotis. Savarankiško darbo metu mokiniai gali naudotis mokytojo nurodytomis mokymo priemonėmis*.*Darbai nebūtinai vertinami pažymiu. Mokytojas gali pasirinkti, kurių mokinių darbus jis įvertins. Iš anksto apie savarankišką darbą mokinius informuoti neprivalu.

5. Rašinys, teksto suvokimo patikrinimas, kūrybinis darbas ir kt. trunka 1-2 pamokas. Apie juos mokiniai informuojami prieš savaitę. Darbų įvertinimas pažymiu įrašomas į klasės e-dienyną. Mokiniai, praleidę rašinį dėl pateisinamos priežasties, atsiskaito individualiai susitarę su mokytoju, bet ne vėliau kaip per dvi savaites. Jei mokinys sirgo ilgiau nei 2 savaites*,* dėl atsiskaitymo individualiai tariasi su mokytoju.

6. Praktinis, kūrybinis darbas skiriamas norint patikrinti, kaip mokiniai geba teorines žinias pritaikyti praktiškai.

7. Projektinis darbas mokiniams siūlomas siekiant išplėsti ir pagilinti mokymosi turinį. Darbai būna integruoti, trumpalaikiai arba ilgalaikiai. Projektinį darbą gali atlikti vienas mokinys arba mokinių grupės. Iš anksto aptariami vertinimo kriterijai. Vertinant atsižvelgiama į tikslo, uždavinių, išvadų formulavimą, temos atskleidimą, darbo pateikimo turiningumą, išsamumą, originalumą, taisyklingą kalbos vartojimą, tinkamą pristatymą auditorijai, nurodytą naudotą literatūrą, užrašų tvarkingumą ir t.t. Mokiniai skatinami įsivertinti bei motyvuoti savo įsivertinimą.

**8. Diagnostiniai testai** rašomi mokslo metų pradžioje ir pabaigoje siekiant patikrinti mokymosi pasiekimus. Diagnostinių testų vykdymo tvarkaraštis sudaromas ne vėliau kaip prieš 2 savaites iki jų vykdymo pradžios. Diagnostiniai testai rašomi pamokų metu. Diagnostinio testo, rašomo mokslo metų pradžioje, įvertinimas į e-dienyną gali būti nerašomas. Diagnostinio testo, rašomo mokslo metų pabaigoje, įvertinimas įrašomas į e-dienyną.

**9. Pagrindinio ugdymo pasiekimų patikrinimas (PUPP) ir vertinimas vykdomas vadovaujantis PUPP tvarkos aprašu ir kitais šią tvarką reglamentuojančiais dokumentais.**

**VERTINIMO PRINCIPAI IR FORMOS**

1. Baigus gramatikos skyrių žinioms patikrinti skiriamas kontrolinis darbas, kuris vertinamas pažymiu.

2. Pažymiu pagal vertinimo normas vertinami rašiniai, diktantai, atpasakojimai, teksto suvokimo testai.

3. Diktantai (priedas Nr. 1), rašiniai (priedas Nr. 2), atpasakojimai (priedas Nr. 3), kalbėjimo užduotys (priedas Nr. 4) vertinamos pagal UPC patvirtintas vertinimo normas.

3. Per pusmetį 5 - 10 klasėse kiekvienas mokinys gauna ne mažiau kaip 6 - 7 pažymius:
 - už kontrolinius darbus (teksto suvokimo, kalbos normų laikymosi užduotis, diktantus, testus),
 - už kalbėjimo užduotis (pasakojimus žodžiu, tekstus atmintinai ir kt.),
 - už kūrybines rašymo užduotis (rašinius, straipsnius, laiškus, atsiliepimus ir kt.),
 - už didesnės apimties namų darbus, užklasinį skaitymą.

4. 5 klasių ir naujai atvykę mokiniai rugsėjo mėn. nevertinami.

5. Už mažesnės apimties namų, žodžių diktantus ar kitus darbus (raštu), dalyvavimą konkursuose, olimpiadose, projektuose, už aktyvumą pamokoje, atsakymus žodžiu už pagrįstus, motyvuotus atsakymus į klausimus, savo ir kitų klaidų taisymą, atsakinėjančiojo papildymą, darbų redagavimą, raiškų skaitymą, nedidelės apimties kūrybos darbelius, stendo, parodos, dekoracijų, mokomosios medžiagos parengimą, gerai ištaisytus kontrolinius darbus, gerą vadovavimą grupės darbui, gerą darbą grupėje, atliktus papildomus darbus, pastangas taikomas kaupiamasis vertinimas pažymiais. Apibendrintas pažymys rašomas surinkus 3-5 pažymius (2 pažymiai per pusmetį).

6. Pagal mokytojo ir mokinių bendrus susitarimus mokiniams suteikiama galimybė ištaisyti neigiamą ar mokinio netenkinantį savarankiško darbo, žodžių diktanto ar kūrybinio darbo pažymį.

7. Mokiniai iš anksto informuojami apie artimiausią mėnesį numatomus atsiskaitymo darbus, kurie bus vertinami pažymiu: kontrolinius, rašomuosius, savarankiškus, testus ir kt.

8. Mokinys, praleidęs pamokas dėl ligos ar kitų priežasčių, už neatliktus darbus atsiskaito per savaitę nuo atvykimo datos.

9. Su lietuvių kalbos pasiekimų vertinamo tvarka mokiniai supažindinami per pirmąją dalyko pamoką mokslo metų pradžioje, tėvai informuojami per el.dienyną, susirinkimų ar atvirų durų dienų metu.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_